गृह मंत्रालय
केन्द्रीय गृह एवं सहकारिता मंत्री श्री अमित शाह ने आज उत्तर प्रदेश के आज़मगढ़ में हरिहरपुर संगीत विश्वविद्यालय का शिलान्यास एवं 4583 करोड़ रूपए की विभिन्न विकास परियोजनाओं का उद्घाटन एवं शिलान्यास किया
जिस आज़मगढ़ को पिछली सरकारों के समय में आतंक के गढ़ के रूप में जाना जाता था, आज मोदी जी के नेतृत्व में उसी आजमगढ़ की धरोहर हरिहर घराने को सम्मान देने के लिए संगीत महाविद्यालय की नींव रखी गयी है
प्रधानमंत्री मोदी जी देश के हर घर में शुद्ध पीने का पानी नल से पहुँचा रहे हैं, आज आजमगढ़ में 4257 करोड रुपए की नल से जल की 1358 योजनाओं की शुरुआत हुई है
प्रधानमंत्री मोदी ने देश के 60% घरों में नल से जल पहुंचाया है, मोदी जी के नेतृत्व में देश के 11 करोड़ 66 लाख घरों में नल से जल पहुंचाने का काम समाप्त हो चुका है
देश के कला व संगीत को संरक्षित कर ही भावी पीढ़ी के लिए संस्कृति को सुरक्षित किया जा सकता है, आजमगढ़ में स्थापित होने वाला संगीत महाविद्यालय हरिहरपुर के समृद्ध संगीत घराने को संजीवनी देने का काम करेगा
प्रधानमंत्री मोदी जी के नेतृत्व में केन्द्र सरकार व मुख्यमंत्री योगी जी के नेतृत्व में उत्तर प्रदेश सरकार ने प्रदेश को बिजली से युक्त कर विकास के नए युग की शुरुआत की है
उत्तर प्रदेश को विकास की दौड़ में आगे ले जाने के लिए डबल इंजन सरकार कोई कसर नहीं छोड़ रही है
प्रधानमंत्री मोदी ने उत्तर प्रदेश के विकास के लिए हमेशा दिल्ली के खजाने खोलकर राज्य को संसाधन दिए हैं
प्रधानमंत्री मोदी के नेतृत्व में आज उत्तर प्रदेश विकास की पहचान बना है, यहां सड़कों और नहरों का जाल बिछा है, हर वर्ग के हितों के काम हो रहे हैं
उत्तर प्रदेश के नोएडा और आज़मगढ़ में नए अंतरराष्ट्रीय हवाई अड्डे बन रहे हैं, इसके साथ ही लखनऊ, वाराणसी और कुशीनगर सहित 5 अंतर्राष्ट्रीय हवाई अड्डों वाला भारत का एकमात्र राज्य उत्तर प्रदेश बना है
केन्द्रीय गृह एवं सहकारिता मंत्री श्री अमित शाह ने आज उत्तर प्रदेश के आज़मगढ़ में हरिहरपुर संगीत विश्वविद्यालय का शिलान्यास एवं 4583 करोड़ रूपए की कुल 117 विकास परियोजनाओं का उद्घाटन एवं शिलान्यास किया। इनमें 4257 करोड़ रूपए की लागत से नल से जल की 1358 योजनाओं और 175 करोड़ रूपए की लागत से सड़कों का चौड़ीकरण एवं सुदृढ़ीकरण संबंधी 55 योजनाओं का शिलान्यास हुआ। इसके अलावा 151 करोड़ रूपए की लागत से राज्य के विभिन्न 16 विभागों से संबंधित 61 योजनाओं का लोकार्पण भी हुआ। इस अवसर पर उत्तर प्रदेश के मुख्यमंत्री श्री योगी आदित्यनाथ सहित अनेक गणमान्य व्यक्ति उपस्थित थे।
अपने संबोधन में श्री अमित शाह ने कहा कि जिस आज़मगढ़ को पिछली सरकारों के समय में आतंक के गढ़ के रूप में जाना जाता था, आज मोदी जी के नेतृत्व में उसी आजमगढ़ की धरोहर हरिहर घराने को सम्मान देने के लिए संगीत महाविद्यालय की नींव रखी गयी है। उन्होंने कहा कि आज़मगढ़ को कभी हरिहर घराने, पंडित छन्नूलाल मिश्र जैसे गायकी के विद्वानों के नाम से जाना जाता था, लेकिन उस आज़मगढ़ की छवि को धूमिल करने का काम पिछली राज्य सरकारों ने किया।
श्री अमित शाह ने कहा कि हरिहरपुर घराने के नाम में ही हरि और हर, दोनों हैं और गायकी और कला की दृष्टि से तीनों विधाओं, गायन, वादन और नृत्य, में एक ज़माने में आज़मगढ़ केन्द्र होता था। उन्होंने कहा कि हरिहरपुर घराने के ही पद्म विभूषण से सम्मानित पंडित छन्नूलाल मिश्र, अंबिका मिश्र और डॉ. मनोज कुमार मिश्र जैसे कई राष्ट्रीय और अंतर्राष्ट्रीय ख्यातिप्राप्त सभी कलाकारों को आज बहुत हर्ष होगा कि इसी आज़मगढ़ में संगीत विद्यालय शुरू हो रहा है। उन्होंने कहा कि देश के कला व संगीत को संरक्षित कर ही भावी पीढ़ी के लिए संस्कृति को सुरक्षित किया जा सकता है, आजमगढ़ में स्थापित होने वाला संगीत महाविद्यालय हरिहरपुर के समृद्ध संगीत घराने को संजीवनी देने का काम करेगा।श्री शाह ने कहा कि ये संगीत महाविद्यालय आने वाले दिनों में ना केवल उत्तर प्रदेश बल्कि पूरे भारत का गौरव समग्र विश्व में बढ़ाएगा।
केन्द्रीय गृह एवं सहकारिता मंत्री ने कहा कि एक समय ऐसा था जब ग्रामीण क्षेत्रों में बिजली नहीं होती थी, लेकिन प्रधानमंत्री मोदी जी के नेतृत्व में केन्द्र सरकार व मुख्यमंत्री योगी जी के नेतृत्व में उत्तर प्रदेश सरकार ने प्रदेश को बिजली से युक्त कर विकास के नए युग की शुरुआत की है। उन्होंने कहा कि आज यहां हमने हर घर जल की योजना की नींव डाली है। श्री शाह ने कहा कि प्रधानमंत्री मोदी जी देश के हर घर में शुद्ध पीने का पानी नल से पहुँचा रहे हैं, आज आजमगढ़ में 4257 करोड रुपए की नल से जल की 1358 योजनाओं की शुरुआत हुई है। उन्होंने कहा कि प्रधानमंत्री श्री नरेन्द्र मोदी जी ने पूरे देश के 60% घरों में नल से जल पहुंचाया है और आज देश में हर एक सेकंड में एक घर में नल से जल पहुंचता है। उन्होंने कहा कि मोदी जी के नेतृत्व में देश के 11 करोड़ 66 लाख घरों में नल से जल पहुंचाने का काम समाप्त हो चुका है। श्री शाह ने कहा कि उत्तर प्रदेश में फ्लोराइड से प्रभावित बस्तियों में भी नल से जल के ज़रिए पीने का शुद्ध पानी पहुंचाने की शुरुआत आज से हो रही है। इसके साथ ही आज यहां लगभग 4500 करोड़ रूपए की लागत वाली कई अन्य योजनाओं का लोकार्पण और भूमिपूजन हुआ है।
श्री अमित शाह ने कहा कि प्रधानमंतत्री मोदी के नेतृत्व में आज उत्तर प्रदेश विकास की पहचान बना है। यहां सड़कों और नहरों का जाल बिछ गया है, हर किसान को प्रधानमंत्री किसान योजना के 6000 रूपए मिल रहे हैं, एक करोड़ 76 लाख घरों में गैस का सिलेंडर पहुंचा है, हर घर में शौचालय, बिजली पहुंचे हैं और आज एक भी गांव है ऐसा नहीं बचा है जहां बिजली पहुंचनी बाकी हो। उन्होंने कहा कि उत्तर प्रदेश को विकास की दौड़ में आगे ले जाने के लिए डबल इंजन सरकार कोई कसर नहीं छोड़ रही है।
केन्द्रीय गृह एवं सहकारिता मंत्री ने कहा कि आजमगढ़ को हमेशा खराब कानून और व्यवस्था की परिस्थितियों का सामना करना पड़ता था लेकिन आज इस ज़िले को विकास का गढ़ बनाने का काम योगी सरकार ने किया है। उन्होंने कहा कि उत्तर प्रदेश के नोएडा और आज़मगढ़ में नए अंतरराष्ट्रीय हवाई अड्डे बन रहे हैं, इसके साथ ही लखनऊ, वाराणसी और कुशीनगर सहित पांच अंतर्राष्ट्रीय हवाई अड्डों वाला भारत का एकमात्र राज्य उत्तर प्रदेश बना है। श्री शाह ने कहा कि प्रधानमंत्री श्री नरेन्द्र मोदी जी की पीएम गतिशक्ति योजना को भी उत्तर प्रदेश की योगी सरकार ने जमीन पर उतारा है। उन्होंने कहा कि पूरे उत्तर प्रदेश को दंगामुक्त प्रदेश बनाने का काम भी योगी सरकार ने किया है।
श्री अमित शाह ने कहा कि प्रधानमंत्री मोदी ने उत्तर प्रदेश के विकास के लिए दिल्ली के खजाने खोलकर राज्य को दिया है और हर योजना उत्तर प्रदेश से होकर ही देश में जाती है। उन्होंने उत्तर प्रदेश की जनता से कहा कि 2024 में विरोधी पार्टियां फिर से परिवारवाद और जातिवाद लेकर आएंगी और उन्हें गुमराह करने का काम करेंगी, लेकिन जनता एक बार फिर मोदी जी पर भरोसा करे।